CELEX: 32019D1203
Language: bg
Date: 2019-07-12 00:00:00
Title: Решение за изпълнение (EC) 2019/1203 на Комисията от 12 юли 2019 година за определяне на временното спиране на прилагането на преференциалното мито за нецелесъобразно по отношение на вноса на банани с произход от Гватемала

15.7.2019   
               
               
                  BG
               
               
                  Официален вестник на Европейския съюз
               
               
                  L 189/73
               
            
         РЕШЕНИЕ ЗА ИЗПЪЛНЕНИЕ (EC) 2019/1203 НА КОМИСИЯТА
         от 12 юли 2019 година
         за определяне на временното спиране на прилагането на преференциалното мито за нецелесъобразно по отношение на вноса на банани с произход от Гватемала
         ЕВРОПЕЙСКАТА КОМИСИЯ,
         като взе предвид Договора за Европейския съюз и Договора за функционирането на Европейския съюз,
         като взе предвид Регламент (ЕС) № 20/2013 на Европейския парламент и на Съвета от 15 януари 2013 г. за прилагане на двустранната защитна клауза и механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна (1), и по-специално член 15, параграф 2 от него,
         като има предвид, че:
         
                     (1)
                  
                  
                     Със Споразумението за асоцииране между Европейския съюз и неговите държави членки, от една страна, и Централна Америка, от друга страна (2) („Споразумението“), бе въведен механизъм за стабилизиране по отношение на бананите, който започна да се прилага временно за държавите от Централна Америка през 2013 г., а конкретно за Гватемала — на 1 август 2013 г.
                  
               
                     (2)
                  
                  
                     Във въведения с Регламент (ЕС) № 20/2013 механизъм за стабилизиране по отношение на бананите се предвижда, че след достигане на определен критичен обем на вноса на пресни банани (позиция 0803 90 10 от Комбинираната номенклатура на Европейския съюз от 1 януари 2012 г.) от някоя от засегнатите държави Комисията приема акт за изпълнение, с който може временно да спре да прилага преференциалното мито по отношение на вноса на пресни банани от съответната държава или да констатира, че подобно спиране е нецелесъобразно.
                  
               
                     (3)
                  
                  
                     На 13 май 2019 г. вносът в Съюза на пресни банани с произход от Гватемала достигна 78 133 тона и надхвърли определения критичен обем на вноса в размер на 72 500 тона, посочен в приложението към Регламент (ЕС) № 20/2013.
                  
               
                     (4)
                  
                  
                     Съгласно член 15, параграф 3 от Регламент (ЕС) № 20/2013 Комисията разгледа въздействието на този внос върху състоянието на пазара на банани в Съюза, за да реши дали прилагането на преференциалното мито следва да бъде временно спряно. Комисията проучи въздействието на посочения внос върху равнището на цените в Съюза, развитието на вноса от други източници и общата стабилност на пазара на пресни банани в Съюза.
                  
               
                     (5)
                  
                  
                     Към момента на надхвърляне на определения за 2019 г. критичен обем вносът на пресни банани от Гватемала е съставлявал 4,5 % от вноса в Съюза на пресни банани, обхванат от механизма за стабилизиране по отношение на бананите.
                  
               
                     (6)
                  
                  
                     Същевременно вносът от големи държави износителки, с които Съюзът също е сключил споразумение за свободна търговия, а именно Колумбия, Еквадор и Коста Рика, възлиза съответно на 26 %, 30 % и 27 % от определените за тях критични обеми на вноса. Към настоящия момент вносът е по-нисък в сравнение с предишни години, особено вносът от Коста Рика. „Неизползваните“ в рамките на механизма за стабилизиране количества, които възлизат на около 4,5 млн. тона, значително надхвърлят общия обем на вноса от Гватемала, който възлиза на 78 133 тона.
                  
               
                     (7)
                  
                  
                     Средната цена на вноса на пресни банани от Гватемала през първото тримесечие на 2019 г. е била 630 EUR/тон, или с 3,4 % по-ниска от средната цена на останалия внос на пресни банани в Съюза през същия период — 652 EUR/тон. През първото тримесечие на 2018 г. средната цена на вноса на банани от Гватемала е била с 21,7 % по-ниска от другите цени.
                  
               
                     (8)
                  
                  
                     Предвид това, въпреки че през първото тримесечие на 2019 г. средната цена на едро на банани с всякакъв произход в размер на 970 EUR/тон е била с 7,6 % по-ниска от съответната цена през първото тримесечие на 2018 г., а именно — 970 EUR/тон през първото тримесечие на 2019 г. в сравнение с 1 050 EUR/тон през първото тримесечие на 2018 г., средната цена на едро на произведените в Съюза банани през първото тримесечие на 2019 г. е била с 9,4 % по-висока, отколкото през първото тримесечие на 2018 г., а именно — 1 111 EUR/тон през първия период в сравнение с 1 007 EUR/тон през втория период.
                  
               
                     (9)
                  
                  
                     Тъй като вносът на банани от Гватемала е малък по обем, той не е оказал влияние върху пазарната цена на бананите в Съюза. Поради това няма данни за смущения в стабилността на пазара на Съюза, предизвикани от вноса на пресни банани от Гватемала, надвишаващ определения годишен критичен обем на вноса, нито признаци за оказано съществено въздействие от него върху състоянието на производителите от Съюза.
                  
               
                     (10)
                  
                  
                     Освен това към април 2019 г. не е установена опасност от сериозно влошаване на пазара на Съюза, нито от сериозно влошаване на икономическото състояние на най-отдалечените региони на Съюза.
                  
               
                     (11)
                  
                  
                     Поради това спирането на прилагането на преференциалното мито по отношение на вноса на банани с произход от Гватемала не се счита за целесъобразно на настоящия етап.
                  
               
                     (12)
                  
                  
                     Следва да се припомни, че през 2018 г. вносът от Гватемала е надхвърлил годишния критичен обем на вноса на 10 септември и до края на същата година е достигнал равнище от 150 000 тона. Комисията обаче заключи в своя последващ анализ, че нито този внос, нито друг внос от държави, по отношение на които се прилага механизмът за стабилизиране, е причинил смущения на пазара на Съюза.
                  
               
                     (13)
                  
                  
                     Предвид обстоятелството, че годишният критичен обем е надхвърлен още през май 2019 г., Комисията ще продължи своя мониторинг в тази връзка въпреки ниския общ обем на вноса от Гватемала на пазара в Съюза, като при необходимост може да приеме мерки на последващ етап.
                  
               
                     (14)
                  
                  
                     Съгласно член 14, параграф 4 от Регламент (ЕС) № 20/2013 настоящото решение следва да влезе в сила по спешност,
                  
               ПРИЕ НАСТОЯЩОТО РЕШЕНИЕ:
         
            Член 1
            Временното спиране на прилагането на преференциалното мито по отношение на вноса на пресни банани, класирани в позиция 0803 90 10 от Комбинираната номенклатура на Европейския съюз и с произход от Гватемала, e нецелесъобразно.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 12 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 17, 19.1.2013 г., стр. 13.
         
            (2)  Споразумение за асоцииране между Европейския съюз и неговите държави членки, от една страна, и Централна Америка, от друга страна (ОВ L 346, 15.12.2012 г., стр. 3).